b'\n_START_ARTICLE_\nVanlangas\n_START_SECTION_\nRaida\n_START_PARAGRAPH_\nVanlango karalyst\xc4\x99 suk\xc5\xabr\xc4\x97 Raudonosios up\xc4\x97s sl\xc4\x97nio gyventojai lakvietai. Archeologiniai radiniai patvirtina tik v\xc4\x97lyviausi\xc4\x85 Vanlango laikotarp\xc4\xaf, tuo tarpu did\xc5\xbeioji dalis istorijos yra laikoma mitologiniu. Vietnamie\xc4\x8di\xc5\xb3 mitologija pasakoja apie pirm\xc4\x85j\xc4\xaf lakviet\xc5\xb3 valdov\xc4\x85 Kin Zuong\xc4\x85 (viet. Kinh D\xc6\xb0\xc6\xa1ng V\xc6\xb0\xc6\xa1ng,\xc2\xa0\xc4\x8dunomas: \xe6\xb6\x87\xe9\x99\xbd\xe7\x8e\x8b), kuris 2879 m. pr. m. e. konsolidavo gentis ir prad\xc4\x97jo Hong Bang dinastij\xc4\x85. Visi jos valdovai titulavosi Hung vuongais (viet. H\xc3\xb9ng V\xc6\xb0\xc6\xa1ng,\xc2\xa0\xc4\x8dunomas: \xe9\x9b\x84\xe7\x8e\x8b)._NEWLINE_Tre\xc4\x8diasis Hung vuongas 2524 m. pr. m. e. perk\xc4\x97l\xc4\x97 sostin\xc4\x99 \xc4\xaf Fong\xc4\x8dau (viet. Phong Ch\xc3\xa2u,\xc2\xa0\xc4\x8dunomas: \xe5\xb3\xaf\xe5\xb7\x9e) gyvenviet\xc4\x99 Raudonosios up\xc4\x97s vidurupyje (dab. Phu Tho provincija) ir pervardino karalyst\xc4\x99 Vanlangu. Iki dabar \xc5\xa1i vieta yra viena \xc5\xa1ven\xc4\x8diausi\xc5\xb3 Vietnamo viet\xc5\xb3, ir \xc4\x8dia stovi seniesiems valdovams garbinti pastatyta \xc5\xa1ventykla._NEWLINE_Nuo VII-VIII a. pr. m. e. Raudonosios up\xc4\x97s gyventojai jau pasi\xc5\xbeym\xc4\x97jo gan\xc4\x97tinai auk\xc5\xa1to lygio visuomen\xc4\x97s organizacija, i\xc5\xa1vystytu \xc5\xbeem\xc4\x97s \xc5\xabkiu, geros kokyb\xc4\x97s bronzos dirbiniais, ir tapatinami su Dongsono archeologine kult\xc5\xabra. B\xc5\xabtent \xc5\xa1ios kult\xc5\xabros laikotarpis labiausiai ir siejamas su Vanlango karalyste._NEWLINE_Vanlangas prekiavo ir kariavo su savo pietiniais kaimynais \xc4\x8diamais (austronezie\xc4\x8diai) ir \xc5\xa1iauriniais kaimynais auvietais (tai-kadajai). 258 m. pr. m. e. pastar\xc5\xb3j\xc5\xb3 vadas An Zuongas nukariavo Vanlang\xc4\x85, sujung\xc4\x97 jo teritorijas su savomis ir suk\xc5\xabr\xc4\x97 Aulako karalyst\xc4\x99. Lakvietams mai\xc5\xa1antis su auvietais i\xc5\xa1sivyst\xc4\x97 vietnamie\xc4\x8di\xc5\xb3 tautyb\xc4\x97.'